LUR veroordeel Cele se 'magsvertoon' by strande | Netwerk24
Deur Linkie Bessinger 06 Januarie 2021 20:43
Bheki Cele, minister van polisie, se obsessie om "misdadigers" op strande regoor die Wes-Kaap te vervolg, is niks anders as magsvertoon nie.
Albert Fritz, LUR vir gemeenskapsveiligheid, glo die mediatoer waarop Cele die afgelope paar weke was, maak dit baie duidelik dat die minister se aandag daarop gevestig is om eerder branderplankryers as misdadige bendelede op die Kaapse Vlakte en in talle ander gemeenskappe oor die land heen, vas te vat.
"Die Wes-Kaapse regering glo in die wette van die land en dat reëls nagekom moet word, al stem landsburgers nie altyd daarmee saam nie," sê Fritz.
'n Lid van die Kaapstad-metropolisie vergesel vroeër 'n vrou wat strydig met die inperkingsregulasies op die strand was. Foto: Jenna Lemmer
Volgens hom is Cele se "tonnelvisie en obsessie met strande" deur sy onlangse opmerkings in die openbaar bevestig. Veral met sy verwysing na die ontplooiing van die weermag in die Tuinroete – nadat hy self bevestig het dat die nakoming van die reëls hier verbeter het.
"Ek is regtig bekommerd dat minister Cele se mediateenwoordigheid 'n beplande poging is om die aandag af te lei van die ware misdaadgebiede en die behoefte aan wetstoepassing en beskerming daar," sê hy.
"Dit sal die minister goed doen om sy aandag te verskuif na die ware misdaadgebiede. Daar is so baie gemeenskappe wat sukkel met gewelddadige misdaad."